CELEX: 32011D0333
Language: el
Date: 2011-06-07 00:00:00
Title: 2011/333/ΕΕ: Απόφαση της Επιτροπής, της 7ης Ιουνίου 2011 , περί καθορισμού οικολογικών κριτηρίων για την απονομή του οικολογικού σήματος της EE σε χαρτί φωτοαντιγραφικό και γραφής [κοινοποιηθείσα υπό τον αριθμό Ε(2011) 3751]  Κείμενο που παρουσιάζει ενδιαφέρον για τον ΕΟΧ

8.6.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 149/12
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 7ης Ιουνίου 2011
   περί καθορισμού οικολογικών κριτηρίων για την απονομή του οικολογικού σήματος της EE σε χαρτί φωτοαντιγραφικό και γραφής
   [κοινοποιηθείσα υπό τον αριθμό Ε(2011) 3751]
   (Κείμενο που παρουσιάζει ενδιαφέρον για τον ΕΟΧ)
   (2011/332/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 66/2010 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με το οικολογικό σήμα της ΕΕ (EU Ecolabel) (1), και ιδίως το άρθρο 8 παράγραφος 2,
   Μετά από διαβουλεύσεις με το Συμβούλιο Οικολογικής Σήμανσης της Ευρωπαϊκής Ένωσης,
   Εκτιμώντας τα ακόλουθα:
   
               (1)
            
            
               Βάσει του κανονισμού (ΕΚ) αριθ. 66/2010, το οικολογικό σήμα της ΕΕ επιτρέπεται να απονέμεται στα προϊόντα με μειωμένες περιβαλλοντικές επιπτώσεις σε όλη τη διάρκεια του κύκλου ζωής τους.
            
         
               (2)
            
            
               Ο κανονισμός (ΕΚ) αριθ. 66/2010 προβλέπει ότι καθορίζονται εξειδικευμένα κριτήρια για το οικολογικό σήμα της ΕΕ ανά κατηγορία προϊόντων.
            
         
               (3)
            
            
               Με την απόφαση 1999/554/ΕΚ της Επιτροπής (2) καθορίστηκαν τα οικολογικά κριτήρια καθώς και οι συναφείς απαιτήσεις εκτίμησης και εξακρίβωσης για το χαρτί φωτοαντιγραφικό και γραφής. Σε συνέχεια της επανεξέτασης των κριτηρίων που καθορίζονταν στην εν λόγω απόφαση, με την απόφαση 2002/741/ΕΚ της Επιτροπής (3) καθορίστηκαν αναθεωρημένα κριτήρια που ισχύουν μέχρι τις 30 Ιουνίου 2011.
            
         
               (4)
            
            
               Τα εν λόγω κριτήρια επανεξετάστηκαν περαιτέρω με βάση τις τεχνολογικές εξελίξεις. Με βάση την αναθεώρηση αυτή, ενδείκνυται να τροποποιηθεί ο ορισμός της κατηγορίας προϊόντων και να καθοριστούν νέα οικολογικά κριτήρια. Τα εν λόγω νέα κριτήρια, καθώς και οι σχετικές απαιτήσεις εκτίμησης και εξακρίβωσης, πρέπει να ισχύουν επί τέσσερα έτη από την ημερομηνία έκδοσης της παρούσας απόφασης.
            
         
               (5)
            
            
               Η απόφαση 2002/741/ΕΚ πρέπει συνεπώς να αντικατασταθεί για λόγους σαφήνειας.
            
         
               (6)
            
            
               Πρέπει να προβλεφθεί μεταβατική περίοδος προκειμένου να δοθεί στους παραγωγούς των οποίων τα προϊόντα έλαβαν το οικολογικό σήμα για χαρτί φωτοαντιγραφικό και γραφής με βάση τα κριτήρια που περιλαμβάνονται στην απόφαση 2002/741/ΕΚ, επαρκής χρόνος ώστε να προσαρμόσουν τα προϊόντα τους στα αναθεωρημένα κριτήρια και απαιτήσεις. Οι παραγωγοί πρέπει επίσης να έχουν τη δυνατότητα να υποβάλλουν αιτήσεις με βάση τα κριτήρια που προβλέπονται στην απόφαση 2002/741/ΕΚ ή τα κριτήρια που προβλέπονται στην παρούσα απόφαση, έως ότου λήξει η ισχύς της εν λόγω απόφασης.
            
         
               (7)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί βάσει του άρθρου 16 του κανονισμού (ΕΟΚ) αριθ. 66/2010,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Στην κατηγορία προϊόντων «χαρτί φωτοαντιγραφικό και γραφής» περιλαμβάνονται τα φύλλα και οι ρόλοι μη μεταποιημένου άγραφου χαρτιού χωρίς εκτύπωση και μη μεταποιημένου χαρτονιού βασικού βάρους μέχρι 400 g/m2.
   2.   Εξαιρούνται το δημοσιογραφικό, το θερμοευαίσθητο, το φωτογραφικό και το αυτοαντιγραφικό χαρτί, το χαρτί συσκευασίας και περιτυλίγματος, καθώς και το αρωματισμένο χαρτί.
   Άρθρο 2
   Για τους σκοπούς της παρούσας απόφασης, ισχύουν οι ακόλουθοι ορισμοί:
   «ανακυκλωμένες ίνες»: ίνες που έχουν απομακρυνθεί από τη ροή των αποβλήτων κατά τη διάρκεια παραγωγικής διεργασίας ή που προέρχονται από νοικοκυριά ή από εμπορικές και βιομηχανικές εγκαταστάσεις ή από κτήρια γραφείων υπό την ιδιότητά τους ως τελικών χρηστών του προϊόντος, το οποίο δεν μπορεί πλέον να χρησιμοποιηθεί για τον σκοπό για τον οποίο προορίζεται. Εξαιρείται η επαναχρησιμοποίηση υλικών που προέρχονται από διεργασίες και επιδέχονται ποιοτική αποκατάσταση στο πλαίσιο της διεργασίας παραγωγής τους (αποκόμματα χαρτοποιίας – από ίδια παραγωγή ή από αγορά).
   Άρθρο 3
   Προκειμένου να απονεμηθεί το οικολογικό σήμα της ΕΕ δυνάμει του κανονισμού (ΕΚ) αριθ. 66/2010, ένα προϊόν χαρτιού φωτοαντιγραφικού και γραφής πρέπει να ανήκει στην κατηγορία προϊόντων «χαρτί φωτοαντιγραφικό και γραφής» που ορίζεται στο άρθρο 1 της παρούσας απόφασης και να συμμορφώνεται με τα κριτήρια, καθώς και με τις σχετικές απαιτήσεις εκτίμησης και εξακρίβωσης που παρατίθενται στο παράρτημα της παρούσας απόφασης.
   Άρθρο 4
   Τα κριτήρια για την κατηγορία προϊόντων «χαρτί φωτοαντιγραφικό και γραφής», καθώς και οι σχετικές απαιτήσεις εκτίμησης και εξακρίβωσης ισχύουν επί τέσσερα έτη από την ημερομηνία έκδοσης της παρούσας απόφασης.
   Άρθρο 5
   Για διοικητικούς σκοπούς, η κατηγορία προϊόντων «χαρτί φωτοαντιγραφικό και γραφής» χαρακτηρίζεται με τον κωδικό αριθμό «011».
   Άρθρο 6
   Καταργείται η απόφαση 2002/741/ΕΚ.
   Άρθρο 7
   1.   Κατά παρέκκλιση από το άρθρο 6, οι αιτήσεις απονομής του οικολογικού σήματος της ΕΕ για προϊόντα υπαγόμενα στην κατηγορία «χαρτί φωτοαντιγραφικό και γραφής», οι οποίες έχουν υποβληθεί πριν από την ημερομηνία έκδοσης της παρούσας απόφασης, αξιολογούνται σύμφωνα με τους όρους που καθορίζονται στην απόφαση 2002/741/ΕΚ.
   2.   Οι αιτήσεις για την απονομή του οικολογικού σήματος της ΕΕ σε προϊόντα υπαγόμενα στην ομάδα προϊόντων «χαρτί φωτοαντιγραφικό και γραφής» οι οποίες έχουν υποβληθεί μετά την ημερομηνία έκδοσης της παρούσας απόφασης αλλά πριν από τις 30 Ιουνίου 2011 το αργότερο, επιτρέπεται να βασίζονται είτε στα κριτήρια που προβλέπονται στην απόφαση 2002/741/ΕΚ, είτε στα κριτήρια που προβλέπονται στην παρούσα απόφαση.
   Οι αιτήσεις αυτές αξιολογούνται σύμφωνα με τα κριτήρια στα οποία βασίζονται.
   3.   Όταν το οικολογικό σήμα απονέμεται με βάση αίτηση που έχει αξιολογηθεί σύμφωνα με τα κριτήρια της απόφασης 2002/741/ΕΚ, μπορεί να χρησιμοποιηθεί επί 12 μήνες από την ημερομηνία έκδοσης της παρούσας απόφασης.
   Άρθρο 8
   Η παρούσα απόφαση απευθύνεται στα κράτη μέλη.
   
      Βρυξέλλες, 7 Ιουνίου 2011.
      
         
            Για την Επιτροπή
         
         Janez POTOČNIK
         
            Μέλος της Επιτροπής
         
      
   
   
      (1)  ΕΕ L 27 της 30.1.2010, σ. 1.
   
      (2)  ΕΕ L 318 της 10.8.1999, σ. 16.
   
      (3)  ΕΕ L 237 της 5.9.2002, σ. 6.
   
      ΠΑΡΑΡΤΗΜΑ
      
         ΠΛΑΙΣΙΟ
      
      
         Οι στόχοι των κριτηρίων
      
      Με τα κριτήρια επιδιώκεται, ιδίως, αφενός να μειωθούν οι απορρίψεις τοξικών ή ευτροφικών ουσιών στα ύδατα, να περιοριστούν οι περιβαλλοντικές ζημίες ή κίνδυνοι λόγω της χρήσης ενέργειας (αύξηση της θερμοκρασίας του πλανήτη, οξίνιση, καταστροφή του όζοντος, εξάντληση μη ανανεώσιμων ενεργειακών πόρων), μέσω της μείωσης της κατανάλωσης ενέργειας και των συναφών εκπομπών στην ατμόσφαιρα, και αφετέρου, να περιοριστούν οι περιβαλλοντικές ζημίες ή κίνδυνοι που συνδέονται με τη χρήση φυσικών πόρων και να περιοριστούν οι περιβαλλοντικές ζημίες ή κίνδυνοι που σχετίζονται με τη χρήση επικίνδυνων ουσιών και να εφαρμοστούν οι αρχές της αειφόρου διαχείρισης για τη διαφύλαξη των δασών.
      
         ΚΡΙΤΗΡΙΑ
      
      Τα ακόλουθα κριτήρια καθορίζονται για κάθε ένα από τα ακόλουθα πεδία:
      
                  1.
               
               
                  Εκπομπές στον αέρα και στα ύδατα
               
            
                  2.
               
               
                  Χρήση ενέργειας
               
            
                  3.
               
               
                  Ίνες: αειφόρος διαχείριση των δασών
               
            
                  4.
               
               
                  Επικίνδυνες χημικές ουσίες
               
            
                  5.
               
               
                  Διαχείριση αποβλήτων
               
            
                  6.
               
               
                  Καταλληλότητα προς χρήση
               
            
                  7.
               
               
                  Πληροφορίες επί της συσκευασίας
               
            
                  8.
               
               
                  Πληροφορίες που αναγράφονται στο οικολογικό σήμα
               
            Τα οικολογικά κριτήρια καλύπτουν την παραγωγή του χαρτοπολτού, συμπεριλαμβανομένων όλων των επιμέρους διεργασιών παραγωγής, από το σημείο που η πρώτη ύλη παρθένων ινών/ανακυκλωμένου χαρτιού εισέρχεται στη βιομηχανική μονάδα μέχρι το σημείο που ο χαρτοπολτός εξέρχεται από την εγκατάσταση πολτοποίησης. Για τις διεργασίες χαρτοποιίας, τα οικολογικά κριτήρια καλύπτουν όλες τις επιμέρους διεργασίες, από το κτύπημα του χαρτοπολτού (διάσπαση του ανακυκλωμένου χαρτιού) μέχρι την περιέλιξη του χαρτιού σε ρόλους.
      Τα οικολογικά κριτήρια δεν καλύπτουν τη μεταφορά, τη μεταποίηση και τη συσκευασία του χαρτοπολτού, του χαρτιού ή των πρώτων υλών.
      
         Απαιτήσεις όσον αφορά την εκτίμηση και την εξακρίβωση
      
      Οι ιδιαίτερες απαιτήσεις εκτίμησης και εξακρίβωσης παρατίθενται στην περιγραφή κάθε κριτηρίου.
      Όταν ο αιτών οφείλει να υποβάλει δηλώσεις, τεκμηρίωση, αναλύσεις, εκθέσεις δοκιμών ή άλλα αποδεικτικά στοιχεία από τα οποία να προκύπτει η συμμόρφωση προς τα κριτήρια, εξυπακούεται ότι αυτά επιτρέπεται να προέρχονται από τον αιτούντα ή/και από τον ή τους προμηθευτές του ή/και από τον ή τους προμηθευτές των τελευταίων, κατά περίπτωση.
      Όπου ενδείκνυται, επιτρέπεται να χρησιμοποιούνται άλλες μέθοδοι δοκιμών εκτός από εκείνες που υποδεικνύονται για κάθε κριτήριο, εάν κρίνονται ισοδύναμες από τον αρμόδιο φορέα ο οποίος εξετάζει την αίτηση.
      Όπου είναι εφικτό, οι δοκιμές πρέπει να διεξάγονται από εργαστήρια που πληρούν τις γενικές απαιτήσεις του προτύπου EN ISO 17025 ή ισοδύναμου.
      Η συμμόρφωση με τα εν λόγω κριτήρια ελέγχεται με επιτόπιες επιθεωρήσεις που διεξάγονται από αρμόδιο φορέα.
      
         ΚΡΙΤΗΡΙΑ ΓΙΑ ΤΟ ΟΙΚΟΛΟΓΙΚΟ ΣΗΜΑ ΤΗΣ ΕΕ
      
      
         Κριτήριο 1 —   Εκπομπές στα ύδατα και στην ατμόσφαιρα
      
      α)   Χημικώς απαιτούμενο οξυγόνο (COD), θείο (S), NOx, φωσφόρος (P)
      Για κάθε μία από αυτές τις παραμέτρους, οι εκπομπές στην ατμόσφαιρα ή/και στα ύδατα από την παραγωγή χαρτοπολτού και χαρτιού εκφράζονται σε βαθμούς (PCOD, PS, PNOx, PP) όπως περιγράφεται στη συνέχεια.
      Κανένας από τους επιμέρους βαθμούς PCOD, PS, PNOx, PP δεν υπερβαίνει το 1,5.
      Η συνολική βαθμολογία (Ρολικό = PCOD + PS + PNOx + PP) δεν υπερβαίνει το 4,0.
      Ο βαθμός PCOD υπολογίζεται ως εξής (οι βαθμοί του PS, PNOx, PP υπολογίζονται με τον ίδιο ακριβώς τρόπο).
      Για κάθε χρησιμοποιούμενο χαρτοπολτό «i», οι σχετικές μετρούμενες εκπομπές (COD χαρτοπολτός εκφραζόμενες σε kg/τόνο αερόξηρου προϊόντος — ADT) σταθμίζονται με βάση την αναλογία του χρησιμοποιούμενου χαρτοπολτού (χαρτοπολτός «i» ως προς τον τόνο αερόξηρου χαρτοπολτού) και αθροίζονται. Οι σταθμισμένες εκπομπές COD για τους διαφορετικούς χαρτοπολτούς προστίθενται ακολούθως στις μετρούμενες εκπομπές COD για την παραγωγή χαρτιού, ώστε να προκύψουν οι συνολικές εκπομπές COD συνολικό.
      Η σταθμισμένη τιμή αναφοράς COD για την παραγωγή χαρτοπολτού υπολογίζεται με τον ίδιο τρόπο, δηλαδή ως άθροισμα των σταθμισμένων τιμών αναφοράς για κάθε χρησιμοποιούμενο χαρτοπολτό, και προστίθεται στην τιμή αναφοράς για την παραγωγή χαρτιού, ώστε να προκύψει η συνολική τιμή αναφοράς COD συνολικό-αναφ. Οι τιμές αναφοράς για κάθε είδος χρησιμοποιούμενου χαρτοπολτού και για την παραγωγή χαρτιού δίδονται στον πίνακα 1.
      Τέλος, οι συνολικές εκπομπές COD διαιρούνται διά της συνολικής τιμής αναφοράς COD σύμφωνα με τον ακόλουθο τύπο:
      
         
      
         Πίνακας 1
      
      
         Τιμές αναφοράς για τις εκπομπές που αντιστοιχούν στα διαφορετικά είδη χαρτοπολτού και στην παραγωγή χαρτιού
      
      
                  Ποιότητα χαρτοπολτού/χαρτιού
               
               
                  Εκπομπές (kg/ADT) (1)
                  
               
            
                  CODαναφορά
                  
               
               
                  Sαναφορά
                  
               
               
                  NOxαναφορά
                  
               
               
                  Ραναφορά
                  
               
            
                  Λευκασμένος χημικός χαρτοπολτός (χωρίς θειώδη)
               
               
                  18,0
               
               
                  0,6
               
               
                  1,6
               
               
                  0,045 (1)
                  
               
            
                  Λευκασμένος χημικός χαρτοπολτός (με θειώδη)
               
               
                  25,0
               
               
                  0,6
               
               
                  1,6
               
               
                  0,045
               
            
                  Αλεύκαστος χημικός χαρτοπολτός
               
               
                  10,0
               
               
                  0,6
               
               
                  1,6
               
               
                  0,04
               
            
                  CTMP (χημειο-θερμο-μηχανικός χαρτοπολτός)
               
               
                  15,0
               
               
                  0,2
               
               
                  0,3
               
               
                  0,01
               
            
                  TMP (θερμομηχανικός χαρτοπολτός)/ξυλοπολτός
               
               
                  3,0
               
               
                  0,2
               
               
                  0,3
               
               
                  0,01
               
            
                  Χαρτοπολτός ανακυκλωμένων ινών
               
               
                  2,0
               
               
                  0,2
               
               
                  0,3
               
               
                  0,01
               
            
                  Χαρτί (μη καθετοποιημένα συγκροτήματα παραγωγής τα οποία προμηθεύονται από το εμπόριο όλους τους πολτούς που χρησιμοποιούν)
               
               
                  1
               
               
                  0,3
               
               
                  0,8
               
               
                  0,01
               
            
                  Χαρτί (λοιπά συγκροτήματα παραγωγής)
               
               
                  1
               
               
                  0,3
               
               
                  0,7
               
               
                  0,01
               
            Σε περίπτωση συμπαραγωγής θερμότητας και ηλεκτρικής ενέργειας στην ίδια βιομηχανική μονάδα, είναι δυνατόν να αφαιρεθούν από το σύνολο οι προκύπτουσες από την ηλεκτροπαραγωγή εκπομπές NOx και S. Για τον υπολογισμό της αναλογίας των εκπομπών που προκύπτουν από την ηλεκτροπαραγωγή μπορεί να χρησιμοποιηθεί ο ακόλουθος τύπος:
      2 × (MWh(ηλεκτρική ενέργεια))/[2 × MWh(ηλεκτρική ενέργεια) + MWh(θερμότητα)]
      Στον παραπάνω τύπο ως ηλεκτρική ενέργεια χρησιμοποιείται εκείνη που παράγεται στην εγκατάσταση συμπαραγωγής.
      Στον ίδιο τύπο ως θερμότητα χρησιμοποιείται η καθαρή θερμότητα που αποδίδεται από την εγκατάσταση συμπαραγωγής θερμότητας/ηλεκτρισμού για την παραγωγή χαρτοπολτού/χαρτιού.
      
         Εκτίμηση και εξακρίβωση: Ο αιτών υποβάλλει λεπτομερείς υπολογισμούς που δείχνουν συμμόρφωση με το παρόν κριτήριο, μαζί με τη σχετική τεκμηρίωση που περιλαμβάνει εκθέσεις δοκιμών στις οποίες χρησιμοποιούνται οι εξής μέθοδοι δοκιμής: COD: ISO 6060, NOx: ISO 11564, S (οξειδωμένο): EPA αριθ. 8, S (ανηγμένο): EPA αριθ. 16A, περιεκτικότητα του πετρελαίου σε S: ISO 8754, περιεκτικότητα του γαιάνθρακα σε S: ISO 351, P: EN ISO 6878, APAT IRSA CNR 4110 ή Dr Lange LCK 349.
      Στη σχετική τεκμηρίωση αναφέρονται η συχνότητα μέτρησης και ο υπολογισμός των βαθμών για το COD, το S και τα NOx. Περιλαμβάνονται όλες οι εκπομπές S και NOx οι οποίες σημειώνονται κατά την παραγωγή χαρτοπολτού και χαρτιού, συμπεριλαμβανόμενου του ατμού που παράγεται εκτός του συγκροτήματος παραγωγής, πλην των εκπομπών που σχετίζονται με την παραγωγή ηλεκτρικής ενέργειας. Οι μετρήσεις καλύπτουν τους λέβητες ανάκτησης, τις ασβεστοκαμίνους, τους ατμολέβητες και τις καμίνους διάσπασης δύσοσμων αερίων. Λαμβάνονται επίσης υπόψη οι διάχυτες εκπομπές. Οι αναφερόμενες τιμές εκπομπών θείου στον ατμοσφαιρικό αέρα περιλαμβάνουν τις εκπομπές και του οξειδωμένου και του ανοιγμένου θείου (διμεθυλοσουλφίδιο, μεθυλομερκαπτάνη, υδρóθειο κ.λπ.). Οι εκπομπές θείου που σχετίζονται με την παραγωγή θερμότητας από πετρέλαιο, γαιάνθρακα και άλλα εξωτερικά καύσιμα γνωστής περιεκτικότητας σε θείο επιτρέπεται να υπολογίζονται αντί να μετριούνται και λαμβάνονται υπόψη.
      Οι εκπομπές στα ύδατα μετριούνται σε δείγματα που δεν έχουν υποβληθεί σε διήθηση ούτε καθίζηση, μετά από επεξεργασία των αποβλήτων είτε στη βιομηχανική μονάδα είτε σε δημόσια εγκατάσταση επεξεργασίας (ΕΕΛ). Η περίοδος των μετρήσεων βασίζεται στην παραγωγή ενός δωδεκαμήνου. Σε περίπτωση νέων ή ανακατασκευασμένων εγκαταστάσεων παραγωγής, οι μετρήσεις βασίζονται σε 45 τουλάχιστον συνεχόμενες ημέρες σταθερής λειτουργίας της μονάδας. Η μέτρηση είναι αντιπροσωπευτική της αντίστοιχης περιόδου.
      Στις περιπτώσεις καθετοποιημένων μονάδων παραγωγής, επειδή είναι δύσκολο να υπολογιστούν χωριστές τιμές για τις εκπομπές από τον χαρτοπολτό και από το χαρτί, εάν διατίθεται μόνο συνδυασμένη τιμή για την παραγωγή χαρτοπολτού και χαρτιού, οι τιμές εκπομπών για τον χαρτοπολτό (ή τους χαρτοπολτούς) μηδενίζονται και η τιμή για το χαρτί περιλαμβάνει την παραγωγή του χαρτοπολτού και του χαρτιού.
      β)   Αλογονωμένες οργανικές ενώσεις (ΑΟΧ)
      
                  —
               
               
                  Μέχρι τις 31 Μαρτίου 2013 οι εκπομπές AOX από την παραγωγή κάθε χρησιμοποιούμενου πολτού δεν υπερβαίνουν τα 0,20 kg/ADT.
               
            
                  —
               
               
                  Από την 1η Απριλίου 2013 μέχρι τη λήξη της ισχύος των κριτηρίων της παρούσας απόφασης οι εκπομπές AOX από την παραγωγή κάθε χρησιμοποιούμενου πολτού δεν υπερβαίνουν τα 0,17 kg/ADT.
               
            
         Εκτίμηση και εξακρίβωση: Ο αιτών υποβάλλει εκθέσεις δοκιμών κατά τις οποίες χρησιμοποιήθηκε η εξής μέθοδος: AOX ISO 9562, συνοδευόμενες από λεπτομερείς υπολογισμούς που δείχνουν συμμόρφωση με το παρόν κριτήριο, καθώς και σχετική τεκμηρίωση.
      Στη σχετική τεκμηρίωση αναφέρεται η συχνότητα μέτρησης. Οι ΑΟΧ μετριούνται μόνο στις διεργασίες όπου χρησιμοποιούνται χλωριούχες ενώσεις για τη λεύκανση του χαρτοπολτού. Οι ΑΟΧ δεν χρειάζεται να μετριούνται στα λύματα των μη καθετοποιημένων συγκροτημάτων παραγωγής χαρτιού ούτε στα λύματα της παραγωγής χαρτοπολτού χωρίς λεύκανση ή όπου η λεύκανση εκτελείται με ουσίες που δεν περιέχουν χλώριο.
      Οι μετρήσεις εκτελούνται σε δείγματα που δεν έχουν υποβληθεί σε διήθηση ούτε καθίζηση, μετά από επεξεργασία των αποβλήτων είτε στο εργοστάσιο είτε σε δημόσια εγκατάσταση επεξεργασίας (ΕΕΛ). Η περίοδος των μετρήσεων βασίζεται στην παραγωγή ενός δωδεκαμήνου. Όταν πρόκειται για νέο ή ανακατασκευασμένο εργοστάσιο, οι μετρήσεις βασίζονται σε τουλάχιστον 45 συνεχόμενες ημέρες σταθερής λειτουργίας της μονάδας. Η μέτρηση είναι αντιπροσωπευτική της αντίστοιχης περιόδου.
      γ)   CO2
      
      Οι εκπομπές διοξειδίου του άνθρακα από μη ανανεώσιμες πηγές ενέργειας δεν υπερβαίνουν τα 1 000 kg ανά τόνο παραγόμενου χαρτιού, συμπεριλαμβανομένων των εκπομπών από την παραγωγή ηλεκτρικής ενέργειας (εντός ή εκτός των εγκαταστάσεων παραγωγής, αδιακρίτως). Για μη καθετοποιημένα συγκροτήματα παραγωγής (τα οποία προμηθεύονται από το εμπόριο όλους τους χαρτοπολτούς που χρησιμοποιούν) οι εκπομπές δεν υπερβαίνουν τα 1 100 kg ανά τόνο. Οι εκπομπές υπολογίζονται ως άθροισμα των εκπομπών κατά την παραγωγή χαρτοπολτού και χαρτιού.
      
         Εκτίμηση και εξακρίβωση: Ο αιτών υποβάλλει λεπτομερείς υπολογισμούς που δείχνουν συμμόρφωση με το παρόν κριτήριο, καθώς και σχετική τεκμηρίωση.
      Ο αιτών υποβάλλει στοιχεία σχετικά με τις ατμοσφαιρικές εκπομπές διοξειδίου του άνθρακα. Σε αυτά συνυπολογίζονται όλες οι πηγές τροφοδοσίας με μη ανανεώσιμα καύσιμα κατά την παραγωγή χαρτοπολτού και χαρτιού καθώς και οι εκπομπές από την παραγωγή ηλεκτρικής ενέργειας (εντός ή εκτός των εγκαταστάσεων παραγωγής, αδιακρίτως).
      Για τον υπολογισμό των εκπομπών CO2 από τα καύσιμα χρησιμοποιούνται οι ακόλουθοι συντελεστές εκπομπής.
      
         Πίνακας 2
      
      
                  Καύσιμο
               
               
                  Εκπομπές CO2 ορυκτό
                  
               
               
                  Μονάδα
               
            
                  Γαιάνθρακας
               
               
                  95
               
               
                  g CO2 ορυκτό/MJ
               
            
                  Αργό πετρέλαιο
               
               
                  73
               
               
                  g CO2 ορυκτό/MJ
               
            
                  Μαζούτ 1
               
               
                  74
               
               
                  g CO2 ορυκτό/MJ
               
            
                  Μαζούτ 2-5
               
               
                  77
               
               
                  g CO2 ορυκτό/MJ
               
            
                  Υγραέριο
               
               
                  69
               
               
                  g CO2 ορυκτό/MJ
               
            
                  Φυσικό αέριο
               
               
                  56
               
               
                  g CO2 ορυκτό/MJ
               
            
                  Ηλεκτρική ενέργεια από το δίκτυο
               
               
                  400
               
               
                  g CO2 ορυκτό/kWh
               
            Η περίοδος των υπολογισμών ή των ισοζυγίων μάζας βασίζεται στην παραγωγή ενός δωδεκαμήνου. Σε περίπτωση νέων ή ανακατασκευασμένων εγκαταστάσεων παραγωγής, οι υπολογισμοί βασίζονται σε 45 τουλάχιστον συνεχόμενες ημέρες σταθερής λειτουργίας της μονάδας. Οι υπολογισμοί είναι αντιπροσωπευτικοί της αντίστοιχης περιόδου.
      Στον υπολογισμό των εκπομπών CO2 δεν λαμβάνεται υπόψη η ποσότητα της ενέργειας από ανανεώσιμες πηγές (2) που αγοράζεται και χρησιμοποιείται για τις παραγωγικές διεργασίες: ο αιτών υποβάλλει την κατάλληλη τεκμηρίωση περί της πραγματικής χρησιμοποίησης του εν λόγω είδους ενέργειας στη μονάδα ή περί της αγοράς της από εξωτερικές πηγές.
      
         Κριτήριο 2 –   Χρήση ενέργειας
      
      α)   Ηλεκτρική ενέργεια
      Η κατανάλωση ηλεκτρικής ενέργειας που σχετίζεται με την παραγωγή χαρτοπολτού και χαρτιού εκφράζεται σε βαθμούς (PE) όπως περιγράφεται στη συνέχεια.
      Η συνολική βαθμολογία PE, είναι μικρότερη ή ίση με 1,5.
      Οι βαθμοί PE υπολογίζονται ως εξής.
      Υπολογισμός για την παραγωγή χαρτοπολτού: Για κάθε χρησιμοποιούμενο χαρτοπολτό i, η σχετική κατανάλωση ηλεκτρικής ενέργειας (Επολτού, i εκφραζόμενη σε kWh/ADT) υπολογίζεται ως εξής:
      Επολτού, i = ηλεκτρική ενέργεια που έχει παραχθεί εσωτερικά + ηλεκτρική ενέργεια που έχει αγοραστεί – ηλεκτρική ενέργεια που έχει πωληθεί
      Υπολογισμός για την παραγωγή χαρτιού: Παρομοίως, η κατανάλωση ηλεκτρικής ενέργειας που σχετίζεται με την παραγωγή χαρτιού (Εχαρτιού) υπολογίζεται ως εξής:
      Εχαρτιού = ηλεκτρική ενέργεια που έχει παραχθεί εσωτερικά + ηλεκτρική ενέργεια που έχει αγοραστεί – ηλεκτρική ενέργεια που έχει πωληθεί
      Τέλος, οι βαθμοί για την παραγωγή χαρτοπολτού και χαρτιού συνδυάζονται ώστε να προκύψει η συνολική βαθμολογία (PE) ως εξής:
      
         
      Στις περιπτώσεις καθετοποιημένων συγκροτημάτων παραγωγής, επειδή είναι δύσκολο να υπολογιστούν χωριστές τιμές για την ηλεκτρική ενέργεια του χαρτοπολτού και του χαρτιού, εάν διατίθεται μόνο συνδυασμένη τιμή για την παραγωγή χαρτοπολτού και χαρτιού, οι τιμές ηλεκτρικής ενέργειας χαρτοπολτού (ή χαρτοπολτών) μηδενίζονται και η τιμή για το χαρτί περιλαμβάνει την παραγωγή του χαρτοπολτού και του χαρτιού.
      β)   Καύσιμο (θερμότητα)
      Η κατανάλωση καυσίμου που σχετίζεται με την παραγωγή χαρτοπολτού και χαρτιού εκφράζεται σε βαθμούς (PF) όπως περιγράφεται στη συνέχεια.
      Η συνολική βαθμολογία, PF, είναι μικρότερη ή ίση με 1,5.
      Οι βαθμοί PF υπολογίζονται ως εξής.
      Υπολογισμός για την παραγωγή χαρτοπολτού: Για κάθε χρησιμοποιούμενο χαρτοπολτό i, η σχετική κατανάλωση καυσίμου (Fπολτού, i εκφραζόμενη σε kWh/ADT) υπολογίζεται ως εξής:
      Fπολτού, i = καύσιμο που έχει παραχθεί εσωτερικά + καύσιμο που έχει αγοραστεί – καύσιμο που έχει πωληθεί – 1,25 × ηλεκτρική ενέργεια που έχει παραχθεί εσωτερικά
      
         Σημείωση:
      Η Fπολτού, i (και η συνεισφορά της στον βαθμό PF, πολτού) δεν χρειάζεται να υπολογίζεται για τον μηχανικό χαρτοπολτό εκτός εάν πρόκειται για αερόξηρο μηχανικό χαρτοπολτό της αγοράς που περιέχει τουλάχιστον 90 % ξηράς ουσίας.
      Στην παραπάνω εξίσωση, στην τιμή της μεταβλητής «καύσιμο που έχει πωληθεί» προστίθεται και η ποσότητα καυσίμου που χρησιμοποιήθηκε για την πωληθείσα θερμότητα.
      Υπολογισμός για την παραγωγή χαρτιού: Παρομοίως, η κατανάλωση καυσίμου που σχετίζεται με την παραγωγή χαρτιού (Fχαρτιού, εκφραζόμενη σε kWh/ADT), υπολογίζεται ως εξής:
      Fχαρτιού = καύσιμο που έχει παραχθεί εσωτερικά + καύσιμο που έχει αγοραστεί – καύσιμο που έχει πωληθεί – 1,25 × ηλεκτρική ενέργεια που έχει παραχθεί εσωτερικά
      Τέλος, οι βαθμοί για την παραγωγή χαρτοπολτού και χαρτιού συνδυάζονται ώστε να προκύψει η συνολική βαθμολογία (PF) ως εξής:
      
         
      
         Πίνακας 3
      
      
         Τιμές αναφοράς για ηλεκτρική ενέργεια και καύσιμο
      
      
                  Ποιότητα χαρτοπολτού
               
               
                  Καύσιμο kWh/ADT
                  Fαναφοράς
                  
               
               
                  Ηλεκτρική ενέργεια kWh/ADT
                  Εαναφοράς
                  
               
            
                  Χημικός πολτός
               
               
                  4 000
                  (Σημείωση: για αερόξηρο χαρτοπολτό της αγοράς που περιέχει τουλάχιστον 90 % ξηράς ουσίας, αυτή η τιμή μπορεί να αυξηθεί κατά 25 % για να ληφθεί υπόψη η ενέργεια ξήρανσης)
               
               
                  800
               
            
                  Μηχανικός χαρτοπολτός
               
               
                  900
                  (Σημείωση: αυτή η τιμή εφαρμόζεται μόνο για τον αερόξηρο χαρτοπολτό της αγοράς)
               
               
                  1 900
               
            
                  CTMP (χημειο-θερμο-μηχανικός χαρτοπολτός)
               
               
                  1 000
               
               
                  2 000
               
            
                  Χαρτοπολτός ανακυκλωμένων ινών
               
               
                  1 800
                  (Σημείωση: για αερόξηρο χαρτοπολτό της αγοράς, αυτή η τιμή μπορεί να αυξηθεί κατά 25 % για να ληφθεί υπόψη η ενέργεια ξήρανσης)
               
               
                  800
               
            
                  Ποιότητα χαρτιού
               
               
                  Καύσιμο
                  kWh/τόνο
               
               
                  Ηλεκτρική ενέργεια
                  kWh/τόνο
               
            
                  Μη επιχρισμένο χημικό χαρτί
                  εκλεκτής ποιότητας Χαρτί περιοδικών (υπερστιλβωμένο)
               
               
                  1 800
               
               
                  600
               
            
                  Επιχρισμένο χημικό χαρτί
                  εκλεκτής ποιότητας Επιχρισμένο χαρτί περιοδικών (ελαφρύ επιχρισμένο και μεσαίου βάρους επιχρισμένο)
               
               
                  1 800
               
               
                  800
               
            
         Εκτίμηση και εξακρίβωση [για το α) και το β)]: Ο αιτών υποβάλλει λεπτομερείς υπολογισμούς που δείχνουν συμμόρφωση με το παρόν κριτήριο, καθώς και σχετική τεκμηρίωση. Τα υποβαλλόμενα στοιχεία περιλαμβάνουν επομένως τη συνολική κατανάλωση ηλεκτρικής ενέργειας και καυσίμου.
      Ο αιτών υπολογίζει όλες τις εισροές ενέργειας, υποδιαιρούμενες σε θερμότητα/καύσιμα και ηλεκτρική ενέργεια που καταναλώνονται κατά την παραγωγή χαρτοπολτού και χαρτιού, συμπεριλαμβανομένης της ενέργειας που καταναλώνεται κατά την απομελάνωση των απορριμμάτων χαρτιού για την παραγωγή ανακυκλωμένου χαρτιού. Η ενέργεια που χρησιμοποιείται για τη μεταφορά πρώτων υλών, καθώς και για τη μεταποίηση και τη συσκευασία, δεν λαμβάνεται υπόψη στον υπολογισμό της κατανάλωσης ενέργειας.
      Η συνολική θερμική ενέργεια περιλαμβάνει όλα τα καύσιμα που αγοράζονται. Περιλαμβάνει επίσης τη θερμική ενέργεια που ανακτάται με καύση των υγρών της παραγωγής και των αποβλήτων από τις διεργασίες της βιομηχανικής μονάδας (π.χ. απορρίμματα ξύλου, πριονίδι, απόνερα, απορρίμματα χαρτιού, αποκόμματα χαρτοποιίας) καθώς και τη θερμότητα που ανακτάται από την εσωτερική παραγωγή ηλεκτρικής ενέργειας - εντούτοις, στον υπολογισμό της συνολικής θερμικής ενέργειας, οι αιτούντες οφείλουν να συνυπολογίζουν μόνο το 80 % της θερμικής ενέργειας από τις εν λόγω πηγές.
      Ως «ηλεκτρική ενέργεια» νοείται ο καθαρός εισερχόμενος ηλεκτρισμός από το δίκτυο ηλεκτροδότησης και από την εσωτερική ηλεκτροπαραγωγή, μετρούμενος ως ηλεκτρική ισχύς. Η ηλεκτρική ενέργεια που χρησιμοποιείται για την επεξεργασία των λυμάτων δεν συνυπολογίζεται.
      Στις περιπτώσεις που παράγεται ατμός με χρήση ηλεκτρικής ενέργειας ως πηγής θερμότητας, υπολογίζεται η θερμική αξία του ατμού, κατόπιν διαιρείται με 0,8 και προστίθεται στη συνολική κατανάλωση καυσίμων.
      Στις περιπτώσεις καθετοποιημένων μονάδων παραγωγής, επειδή είναι δύσκολο να υπολογιστούν χωριστές τιμές για το καύσιμο (θερμότητα) χαρτοπολτού και χαρτιού, εάν διατίθεται μόνο συνδυασμένη τιμή για την παραγωγή χαρτοπολτού και χαρτιού, οι τιμές καυσίμου (θερμότητας) χαρτοπολτού (ή χαρτοπολτών) μηδενίζονται και η τιμή για το χαρτί περιλαμβάνει την παραγωγή του χαρτοπολτού και του χαρτιού.
      
         Κριτήριο 3: —   Ίνες: αειφόρος διαχείριση των δασών
      
      Οι ίνες ως πρώτη ύλη για το χαρτί μπορούν να είναι προϊόν ανακύκλωσης ή παρθένες.
      Οι παρθένες ίνες καλύπτονται από έγκυρα πιστοποιητικά αειφόρου διαχείρισης δασών και της αλυσίδας ελέγχου παραγωγής (chain of custody) που έχουν εκδοθεί από ανεξάρτητο σύστημα πιστοποίησης τρίτων όπως τα FSC, PEFC ή ισοδύναμο.
      Εντούτοις, στις περιπτώσεις που τα συστήματα πιστοποίησης επιτρέπουν την ανάμειξη πιστοποιημένων και μη πιστοποιημένων υλικών σε προϊόν ή γραμμή προϊόντων, το ποσοστό του μη πιστοποιημένου υλικού δεν υπερβαίνει το 50 %. Το εν λόγω μη πιστοποιημένο υλικό καλύπτεται από σύστημα επαλήθευσης που εξασφαλίζει τη νόμιμη προέλευσή του και ικανοποιεί κάθε άλλη απαίτηση του συστήματος πιστοποίησης όσον αφορά το μη πιστοποιημένο υλικό.
      Οι φορείς πιστοποίησης που χορηγούν πιστοποιητικά αειφόρου διαχείρισης δασών ή/και αλυσίδας παραγωγής έχουν διαπιστευτεί/αναγνωριστεί από το υπόψη σύστημα πιστοποίησης.
      
         Εκτίμηση και εξακρίβωση: Ο αιτών υποβάλλει κατάλληλη τεκμηρίωση στην οποία αναφέρονται ο τύπος, η ποσότητα και η προέλευση των ινών που χρησιμοποιήθηκαν στην παραγωγή του χαρτοπολτού και του χαρτιού.
      Εάν χρησιμοποιούνται παρθένες ίνες, το προϊόν καλύπτεται από έγκυρα πιστοποιητικά αειφόρου διαχείρισης δασών και αλυσίδας παραγωγής που έχουν εκδοθεί από ανεξάρτητο σύστημα πιστοποίησης τρίτων όπως τα FSC, PEFC ή ισοδύναμο. Εάν το προϊόν ή η γραμμή προϊόντων περιλαμβάνει μη πιστοποιημένο υλικό, πρέπει να υποβάλλεται αποδεικτικό που βεβαιώνει ότι το ποσοστό του μη πιστοποιημένου υλικού είναι κάτω του 50 % και ότι καλύπτεται από σύστημα επαλήθευσης που εξασφαλίζει τη νόμιμη προέλευσή του και ικανοποιεί κάθε άλλη απαίτηση του συστήματος πιστοποίησης όσον αφορά το μη πιστοποιημένο υλικό
      Όταν χρησιμοποιούνται ανακυκλωμένες ίνες, ο αιτών υποβάλλει δήλωση στην οποία αναφέρεται η μέση ποσότητα από τις διάφορες ποιότητες ανακτημένου χαρτιού που χρησιμοποιούνται στο προϊόν σύμφωνα με το πρότυπο EN 643 ή ισοδύναμο. Ο αιτών υποβάλλει δήλωση με την οποία βεβαιώνει ότι δεν χρησιμοποιήθηκαν αποκόμματα χαρτοποιίας (από ίδια παραγωγή ή από αγορά).
      
         Κριτήριο 4 —   Αποκλειόμενες ή περιορισμένης χρήσης ουσίες και μείγματα
      
      
         Εκτίμηση και εξακρίβωση: Ο αιτών υποβάλλει κατάλογο των χημικών προϊόντων που χρησιμοποιήθηκαν στην παραγωγή του χαρτοπολτού και του χαρτιού, μαζί με την κατάλληλη τεκμηρίωση (όπως δελτία δεδομένων ασφαλείας). Ο κατάλογος περιλαμβάνει την ποσότητα, τη λειτουργία και τους προμηθευτές όλων των ουσιών που χρησιμοποιούνται στην παραγωγική διεργασία.
      α)   Επικίνδυνες ουσίες και μείγματα
      Σύμφωνα με το άρθρο 6 παράγραφος 6 του κανονισμού (ΕΚ) αριθ. 66/2010, το προϊόν δεν περιέχει τις ουσίες που αναφέρονται στο άρθρο 57 του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου (3), ούτε ουσίες ή μείγματα που πληρούν τα κριτήρια κατάταξης στις κατωτέρω τάξεις ή κατηγορίες κινδύνου ούτε ουσίες που αναφέρονται στο άρθρο 57 του κανονισμού (ΕΚ) αριθ. 1907/2006.
      Κατάλογος δηλώσεων και φράσεων κινδύνου:
      
                  Δηλώσεις κινδύνου του GHS (4)
                  
               
               
                  Φράση κινδύνου ΕΕ (5)
                  
               
            
                  H300 Θανατηφόρο σε περίπτωση κατάποσης
               
               
                  R28
               
            
                  H301 Τοξικό σε περίπτωση κατάποσης
               
               
                  R25
               
            
                  H304 Μπορεί να προκαλέσει θάνατο σε περίπτωση κατάποσης και διείσδυσης στις αναπνευστικές οδούς
               
               
                  R65
               
            
                  H310 Θανατηφόρο σε επαφή με το δέρμα
               
               
                  R27
               
            
                  H311 Τοξικό σε επαφή με το δέρμα
               
               
                  R24
               
            
                  H330 Θανατηφόρο σε περίπτωση εισπνοής
               
               
                  R23/26
               
            
                  H331 Τοξικό σε περίπτωση εισπνοής
               
               
                  R23
               
            
                  H340 Μπορεί να προκαλέσει γενετικά ελαττώματα
               
               
                  R46
               
            
                  H341 Ύποπτο για πρόκληση γενετικών ελαττωμάτων
               
               
                  R68
               
            
                  H350 Μπορεί να προκαλέσει καρκίνο
               
               
                  R45
               
            
                  H350i Μπορεί να προκαλέσει καρκίνο μέσω της εισπνοής
               
               
                  R49
               
            
                  H351 Ύποπτο για πρόκληση καρκίνου
               
               
                  R40
               
            
                  H360F Μπορεί να βλάψει τη γονιμότητα
               
               
                  R60
               
            
                  H360D Μπορεί να βλάψει το έμβρυο
               
               
                  R61
               
            
                  H360FD Μπορεί να βλάψει τη γονιμότητα. Μπορεί να βλάψει το έμβρυο.
               
               
                  R60/61/60-61
               
            
                  H360Fd Μπορεί να βλάψει τη γονιμότητα. Ύποπτο για πρόκληση βλάβης στο έμβρυο.
               
               
                  R60/63
               
            
                  H360Df Μπορεί να βλάψει το έμβρυο. Ύποπτο για πρόκληση βλάβης στη γονιμότητα.
               
               
                  R61/62
               
            
                  H361f Ύποπτο για πρόκληση βλάβης στη γονιμότητα
               
               
                  R62
               
            
                  H361d Ύποπτο για πρόκληση βλάβης στο έμβρυο
               
               
                  R63
               
            
                  H361fd Ύποπτο για πρόκληση βλάβης στη γονιμότητα. Ύποπτο για πρόκληση βλάβης στο έμβρυο
               
               
                  R62-63
               
            
                  H362 Μπορεί να βλάψει τα βρέφη που τρέφονται με μητρικό γάλα
               
               
                  R64
               
            
                  H370 Προκαλεί βλάβες στα όργανα
               
               
                  R39/23/24/25/26/27/28
               
            
                  H371 Μπορεί να προκαλέσει βλάβες στα όργανα
               
               
                  R68/20/21/22
               
            
                  H372 Προκαλεί βλάβες στα όργανα ύστερα από παρατεταμένη ή επανειλημμένη έκθεση
               
               
                  R48/25/24/23
               
            
                  H373 Μπορεί να προκαλέσει βλάβες στα όργανα ύστερα από παρατεταμένη ή επανειλημμένη έκθεση
               
               
                  R48/20/21/22
               
            
                  H400 Πολύ τοξικό για τους υδρόβιους οργανισμούς
               
               
                  R50
               
            
                  H410 Πολύ τοξικό για τους υδρόβιους οργανισμούς με μακροχρόνιες επιπτώσεις
               
               
                  R50-53
               
            
                  H411 Τοξικό για τους υδρόβιους οργανισμούς με μακροχρόνιες επιπτώσεις
               
               
                  R51-53
               
            
                  H412 Επιβλαβές για τους υδρόβιους οργανισμούς με μακροχρόνιες επιπτώσεις
               
               
                  R52-53
               
            
                  H413 Μπορεί να έχει μακροχρόνιες επιβλαβείς επιπτώσεις στους υδρόβιους οργανισμούς
               
               
                  R53
               
            
                  EUH059 Επικίνδυνο για τη στιβάδα του όζοντος
               
               
                  R59
               
            
                  EUH029 Σε επαφή με το νερό ελευθερώνονται τοξικά αέρια
               
               
                  R29
               
            
                  EUH031 Σε επαφή με οξέα ελευθερώνονται τοξικά αέρια
               
               
                  R31
               
            
                  EUH032 Σε επαφή με οξέα ελευθερώνονται πολύ τοξικά αέρια
               
               
                  R32
               
            
                  EUH070 Τοξικό σε επαφή με τα μάτια
               
               
                  R39-41
               
            
                  Απαγορεύεται να χρησιμοποιούνται σε χαρτοπολτό ή σε χαρτί εμπορικές βαφές, χρωστικές ουσίες, προϊόντα φινιρίσματος επιφανειών, βοηθητικά υλικά και επιχρίσματα τα οποία έχουν χαρακτηριστεί ή ενδέχεται να χαρακτηριστούν κατά τη στιγμή της αίτησης με τη δήλωση κινδύνου H317: Μπορεί να προκαλέσει αλλεργική δερματική αντίδραση
               
               
                  R43
               
            Εξαιρούνται από την ανωτέρω απαίτηση ουσίες ή μείγματα των οποίων οι ιδιότητες μεταβάλλονται με την επεξεργασία (π.χ. παύουν να είναι βιοδιαθέσιμα, υφίστανται χημική τροποποίηση) με αποτέλεσμα να εκλείπει ο προσδιορισθείς κίνδυνος.
      Τα όρια συγκέντρωσης για ουσίες ή μείγματα που έχουν χαρακτηριστεί ή ενδέχεται να χαρακτηριστούν με τις δηλώσεις ή τις φράσεις κινδύνου που αναφέρονται στον ανωτέρω πίνακα, επειδή πληρούν τα κριτήρια κατάταξης στις κλάσεις ή κατηγορίες κινδύνου, καθώς και για ουσίες ή μείγματα που πληρούν τα κριτήρια του άρθρου 57 στοιχείο α), β) ή γ) του κανονισμού (ΕΚ) αριθ. 1907/2006, δεν υπερβαίνουν τα γενικά ή τα ειδικά όρια συγκέντρωσης που καθορίζονται δυνάμει του άρθρου 10 του κανονισμού (ΕΚ) αριθ. 1272/2008. Όπου καθορίζονται ειδικά όρια συγκέντρωσης, αυτά υπερισχύουν των γενικών ορίων συγκέντρωσης.
      Τα όρια συγκέντρωσης για ουσίες που πληρούν τα κριτήρια του άρθρου 57 στοιχείο δ), ε) ή στ) του κανονισμού (ΕΚ) αριθ. 1907/2006 δεν υπερβαίνουν ποσοστό 0,1 % κατά βάρος.
      
         Εκτίμηση και εξακρίβωση: Ο αιτών αποδεικνύει τη συμμόρφωση με το κριτήριο υποβάλλοντας στοιχεία σχετικά με την ποσότητα (kg/ADT παραγόμενου χαρτιού) των ουσιών που χρησιμοποιούνται στη διεργασία και ότι οι ουσίες που αναφέρονται στο παρόν κριτήριο δεν συγκρατούνται στο τελικό προϊόν σε συγκεντρώσεις άνω των ορίων που καθορίζονται. Οι συγκεντρώσεις για τις ουσίες και τα μείγματα προσδιορίζονται στα δελτία δεδομένων ασφαλείας σύμφωνα με το άρθρο 31 του κανονισμού (ΕΚ) αριθ. 1907/2006.
      β)   Ουσίες που εγγράφονται σε κατάλογο δυνάμει του άρθρου 59 παράγραφος 1 του κανονισμού (ΕΚ) αριθ. 1907/2006
      Δεν εγκρίνεται παρέκκλιση από την απαγόρευση που επιβάλλει το άρθρο 6 παράγραφος 6 στοιχείο α) του κανονισμού (ΕΚ) αριθ. 66/2010 για ουσίες χαρακτηρισμένες ως ουσίες που προκαλούν πολύ μεγάλη ανησυχία και περιλαμβανόμενες στον κατάλογο που προβλέπεται στο άρθρο 59 του κανονισμού (ΕΚ) αριθ. 1907/2006, οι οποίες περιέχονται σε μείγματα, σε αντικείμενα ή σε οιοδήποτε ομοιογενές τμήμα σύνθετου αντικειμένου σε συγκεντρώσεις υψηλότερες από 0,1 %. Σε περίπτωση συγκεντρώσεων κάτω του 0,1 % ισχύουν τα ειδικά όρια συγκέντρωσης που προσδιορίζονται σύμφωνα με το άρθρο 10 του κανονισμού (ΕΚ) αριθ. 1272/2008.
      
         Εκτίμηση και εξακρίβωση: Ο κατάλογος των ουσιών οι οποίες χαρακτηρίζονται ως ουσίες που προκαλούν πολύ μεγάλη ανησυχία και περιλαμβάνονται στον κατάλογο των υποψήφιων ουσιών σύμφωνα με το άρθρο 59 του κανονισμού (ΕΚ) αριθ. 1907/2006, διατίθεται στη διεύθυνση:
      http://echa.europa.eu/chem_data/authorisation_process/candidate_list_table_en.asp
      Γίνεται αναφορά στον κατάλογο κατά την ημερομηνία υποβολής της αίτησης.
      Ο αιτών αποδεικνύει τη συμμόρφωση με το κριτήριο υποβάλλοντας στοιχεία σχετικά με την ποσότητα (kg/ADT παραγόμενου χαρτιού) των ουσιών που χρησιμοποιούνται στη διεργασία και ότι οι ουσίες που αναφέρονται στο παρόν κριτήριο δεν συγκρατούνται στο τελικό προϊόν σε συγκεντρώσεις άνω των ορίων που καθορίζονται. Οι συγκεντρώσεις προσδιορίζονται στα δελτία δεδομένων ασφαλείας σύμφωνα με το άρθρο 31 του κανονισμού (ΕΚ) αριθ. 1907/2006.
      γ)   Χλώριο
      Δεν χρησιμοποιείται αέριο χλώριο ως λευκαντικό. Η απαίτηση αυτή δεν ισχύει για το αέριο χλώριο στο πλαίσιο της παραγωγής και της χρήσης διοξειδίου του χλωρίου.
      
         Εκτίμηση και εξακρίβωση: Ο αιτών υποβάλλει δήλωση του ή των παραγωγών χαρτοπολτού που βεβαιώνουν ότι δεν έχει χρησιμοποιηθεί αέριο χλώριο ως λευκαντικό. Σημείωση: αν και η απαίτηση αυτή έχει εφαρμογή και στη λεύκανση των ανακυκλωμένων ινών, η ενδεχόμενη λεύκανση των ινών με αέριο χλώριο κατά τον προηγούμενο κύκλο ζωής τους είναι αποδεκτή.
      δ)   APEO (αιθοξυαλκυλοφαινόλες):
      Δεν επιτρέπεται η προσθήκη αιθοξυαλκυλοφαινολών ή άλλων παραγώγων αλκυλοφαινολών σε χημικές ουσίες καθαρισμού και απομελάνωσης, σε αναστολείς αφρού, σε πρόσθετα διασποράς και σε επιχρίσματα. Ως παράγωγα αλκυλοφαινολών νοούνται οι ουσίες οι οποίες διασπώνται προς αλκυλοφαινόλες.
      
         Εκτίμηση και εξακρίβωση: Ο αιτών υποβάλλει δήλωση του ή των προμηθευτών του σε χημικές ουσίες σύμφωνα με την οποία δεν έχουν προστεθεί στα εν λόγω προϊόντα αιθοξυαλκυλοφαινόλες ή άλλα παράγωγα αλκυλοφαινολών.
      ε)   Κατάλοιπα μονομερών
      Η συνολική ποσότητα καταλοίπων μονομερών (εξαιρουμένου του ακρυλαμιδίου) στα οποία αποδίδεται ή μπορεί να αποδοθεί κάποια από τις ακόλουθες φράσεις κινδύνου (ή συνδυασμός αυτών) και τα οποία περιέχονται σε επιχρίσματα, βοηθητικά κατακράτησης, ενισχυτικά και υδρόφοβους παράγοντες ή σε χημικές ουσίες που χρησιμοποιούνται σε εσωτερική και εξωτερική επεξεργασία νερού δεν υπερβαίνει τα 100 ppm (υπολογιζόμενη με βάση την περιεκτικότητά τους σε στερεά ύλη):
      
                  Δηλώσεις κινδύνου (6)
                  
               
               
                  Φράση κινδύνου (7)
                  
               
            
                  H340 Μπορεί να προκαλέσει γενετικά ελαττώματα
               
               
                  R46
               
            
                  H350 Μπορεί να προκαλέσει καρκίνο
               
               
                  R45
               
            
                  H350i Μπορεί να προκαλέσει καρκίνο μέσω της εισπνοής
               
               
                  R49
               
            
                  H351 Ύποπτο για πρόκληση καρκίνου
               
               
                  R40
               
            
                  H360F Μπορεί να βλάψει τη γονιμότητα
               
               
                  R60
               
            
                  H360D Μπορεί να βλάψει το έμβρυο
               
               
                  R61
               
            
                  H360FD Μπορεί να βλάψει τη γονιμότητα. Μπορεί να βλάψει το έμβρυο
               
               
                  R60/61/60-61
               
            
                  H360Fd Μπορεί να βλάψει τη γονιμότητα. Ύποπτο για πρόκληση βλάβης στο έμβρυο
               
               
                  R60/63
               
            
                  H360Df Μπορεί να βλάψει το έμβρυο. Ύποπτο για πρόκληση βλάβης στη γονιμότητα
               
               
                  R61/62
               
            
                  H400 Πολύ τοξικό για τους υδρόβιους οργανισμούς
               
               
                  R50/50-53
               
            
                  H410 Πολύ τοξικό για τους υδρόβιους οργανισμούς με μακροχρόνιες επιπτώσεις
               
               
                  R50-53
               
            
                  H411 Τοξικό για τους υδρόβιους οργανισμούς με μακροχρόνιες επιπτώσεις
               
               
                  R51-53
               
            
                  H412 Επιβλαβές για τους υδρόβιους οργανισμούς με μακροχρόνιες επιπτώσεις
               
               
                  R52-53
               
            
                  H413 Μπορεί να έχει μακροχρόνιες επιβλαβείς επιπτώσεις στους υδρόβιους οργανισμούς
               
               
                  R53
               
            Το ακρυλαμίδιο δεν επιτρέπεται να περιέχεται σε επιχρίσματα, βοηθητικά κατακράτησης, ενισχυτικά και υδρόφοβους παράγοντες ή σε χημικές ουσίες που χρησιμοποιούνται σε εσωτερική και εξωτερική επεξεργασία νερού σε συγκεντρώσεις ανώτερες των 700 ppm (υπολογιζόμενες με βάση την περιεκτικότητά τους σε στερεά ύλη).
      Ο αρμόδιος φορέας μπορεί να εξαιρέσει τον αιτούντα από αυτές τις απαιτήσεις όσον αφορά χημικές ουσίες που χρησιμοποιούνται σε εξωτερική επεξεργασία νερού.
      
         Εκτίμηση και εξακρίβωση: Ο αιτών υποβάλλει δήλωση συμμόρφωσης με το παρόν κριτήριο, μαζί με την κατάλληλη τεκμηρίωση (όπως δελτία δεδομένων ασφαλείας).
      στ)   Επιφανειοδραστικές ουσίες για απομελάνωση
      Όλες οι επιφανειοδραστικές ουσίες που χρησιμοποιούνται για απομελάνωση είναι τελικά βιοαποδομήσιμες (βλέπε μεθόδους δοκιμής και επίπεδα επιτυχίας στη συνέχεια).
      
         Εκτίμηση και εξακρίβωση: Ο αιτών υποβάλλει δήλωση συμμόρφωσης με το παρόν κριτήριο μαζί με τα σχετικά δελτία δεδομένων ασφαλείας ή εκθέσεις δοκιμών για κάθε επιφανειοδραστική ουσία, στα οποία αναφέρεται η μέθοδος δοκιμής, το κατώφλι επιτυχίας και το συμπέρασμα που εξήχθη, χρησιμοποιώντας μία από τις ακόλουθες μεθόδους για τις δοκιμές και τα επίπεδα επιτυχίας: ΟΟΣΑ 302 A-C (ή ισοδύναμα πρότυπα ISO), με ποσοστό αποδόμησης (συμπεριλαμβανόμενης της προσρόφησης) εντός 28 ημερών τουλάχιστον 70 %, για το 302 A και B, και τουλάχιστον 60 % για το 302 C.
      ζ)   Βιοκτόνα:
      Οι δραστικές ουσίες των βιοκτόνων και των βιοστατικών που χρησιμοποιούνται για την αντιμετώπιση των οργανισμών οι οποίοι σχηματίζουν γλοιό στα συστήματα κυκλοφορίας νερού που περιέχουν ίνες δεν είναι βιοσυσσωρεύσιμες. Το δυναμικό βιοσυσσώρευσης των βιοκτόνων χαρακτηρίζεται από λογάριθμο του συντελεστή κατανομής σε οκτανόλη/νερό (log Pow) < 3,0 ή από πειραματικά προσδιοριζόμενο συντελεστή βιοσυγκέντρωσης (BCF) ≤ 100.
      
         Εκτίμηση και εξακρίβωση: Ο αιτών υποβάλλει δήλωση συμμόρφωσης με το παρόν κριτήριο μαζί με το σχετικό δελτίο δεδομένων ασφαλείας ή έκθεση δοκιμών που αναφέρει τη μέθοδο δοκιμών, το κατώφλι επιτυχίας και το συμπέρασμα που εξήχθη, χρησιμοποιώντας τις ακόλουθες μεθόδους δοκιμής: ΟΟΣΑ 107, 117 ή 305 A-E.
      η)   Αζωχρώματα
      Δεν χρησιμοποιούνται αζωχρώματα τα οποία ενδέχεται να διασπαστούν στις ακόλουθες αρωματικές αμίνες, σύμφωνα με το παράρτημα XVII του κανονισμού (ΕΚ) αριθ. 1907/2006:
      
                  
                              1.
                           
                           
                              4-αμινοδιφαινύλιο
                           
                        
               
                  (92-67-1)
               
            
                  
                              2.
                           
                           
                              βενζιδίνη
                           
                        
               
                  (92-87-5)
               
            
                  
                              3.
                           
                           
                              4-χλωρο-ο-τολουϊδίνη
                           
                        
               
                  (95-69-2)
               
            
                  
                              4.
                           
                           
                              ναφθυλαμίνη-2
                           
                        
               
                  (91-59-8)
               
            
                  
                              5.
                           
                           
                              o-αμινο-αζωτολουόλιο
                           
                        
               
                  (97-56-3)
               
            
                  
                              6.
                           
                           
                              2-αμινο-4-νιτροτολουόλιο
                           
                        
               
                  (99-55-8)
               
            
                  
                              7.
                           
                           
                              π-χλωροανιλίνη
                           
                        
               
                  (106-47-8)
               
            
                  
                              8.
                           
                           
                              2,4-διαμινοανισόλη
                           
                        
               
                  (615-05-4)
               
            
                  
                              9.
                           
                           
                              4,4’-διαμινοδιφαινυλομεθάνιο
                           
                        
               
                  (101-77-9)
               
            
                  
                              10.
                           
                           
                              3,3’-διχλωροβενζιδίνη
                           
                        
               
                  (91-94-1)
               
            
                  
                              11.
                           
                           
                              3,3’-διμεθοξυβενζιδίνη
                           
                        
               
                  (119-90-4)
               
            
                  
                              12.
                           
                           
                              3,3’-διμεθυλοβενζιδίνη
                           
                        
               
                  (119-93-7)
               
            
                  
                              13.
                           
                           
                              3,3’-διμεθυλο-4,4’-διαμινοδιφαινυλομεθάνιο
                           
                        
               
                  (838-88-0)
               
            
                  
                              14.
                           
                           
                              π-κρεσιδίνη
                           
                        
               
                  (120-71-8)
               
            
                  
                              15.
                           
                           
                              4,4-μεθυλενο-δις-(2-χλωρανιλίνη)
                           
                        
               
                  (101-14-4)
               
            
                  
                              16.
                           
                           
                              4,4’-οξυδιανιλίνη
                           
                        
               
                  (101-80-4)
               
            
                  
                              17.
                           
                           
                              4,4’-θειοδιανιλίνη
                           
                        
               
                  (139-65-1)
               
            
                  
                              18.
                           
                           
                              ο-τολουϊδίνη
                           
                        
               
                  (95-53-4)
               
            
                  
                              19.
                           
                           
                              2,4-διμινοτολουόλιο
                           
                        
               
                  (95-80-7)
               
            
                  
                              20.
                           
                           
                              2,4,5-τριμεθυλανιλίνη
                           
                        
               
                  (137-17-7)
               
            
                  
                              21.
                           
                           
                              4-αμινοαζωβενζόλιο
                           
                        
               
                  (60-09-3)
               
            
                  
                              22.
                           
                           
                              ο-ανισιδίνη
                           
                        
               
                  (90-04-0)
               
            
         Εκτίμηση και εξακρίβωση: Ο αιτών υποβάλλει δήλωση συμμόρφωσης με το παρόν κριτήριο.
      θ)   Βαφές ή πιγμέντα με συμπλοκοποιημένο μέταλλο
      Δεν χρησιμοποιούνται χρώματα ή πιγμέντα που περιέχουν μόλυβδο, χαλκό, χρώμιο, νικέλιο ή αργίλιο. Επιτρέπεται ωστόσο η χρήση χρωμάτων ή πιγμέντων χαλκοφθαλοκυανίνης.
      
         Εκτίμηση και εξακρίβωση: Ο αιτών υποβάλλει δήλωση συμμόρφωσης.
      ι)   Προσμείξεις μεταλλικών ιόντων των βαφών
      Η περιεκτικότητα των χρησιμοποιούμενων βαφών σε προσμείξεις μεταλλικών ιόντων δεν υπερβαίνει τις ακόλουθες τιμές: Ag 100 ppm· As 50 ppm· Ba 100 ppm· Cd 20 ppm· Co 500 ppm· Cr 100 ppm· Cu 250 ppm· Fe 2 500 ppm· Hg 4 ppm· Mn 1 000 ppm· Ni 200 ppm· Pb 100 ppm· Se 20 ppm· Sb 50 ppm· Sn 250 ppm· Zn 1 500 ppm.
      
         Εκτίμηση και εξακρίβωση: Ο αιτών υποβάλλει δήλωση συμμόρφωσης.
      
         Κριτήριο 5 —   Διαχείριση αποβλήτων
      
      Όλα τα συγκροτήματα παραγωγής χαρτοπολτού και χαρτιού διαθέτουν σύστημα διαχείρισης των αποβλήτων (όπως καθορίζεται από την αρμόδια για τις νομοθετικές ρυθμίσεις αρχή στην οποία υπάγεται το συγκεκριμένο συγκρότημα παραγωγής χαρτοπολτού και χαρτιού) και των καταλοίπων τα οποία προέρχονται από την παραγωγή του προϊόντος στο οποίο απονέμεται το οικολογικό σήμα. Το σύστημα αυτό τεκμηριώνεται ή περιγράφεται λεπτομερώς στην αίτηση, με στοιχεία για τα ακόλουθα σημεία τουλάχιστον:
      
                  —
               
               
                  διαδικασίες διαχωρισμού των ανακυκλώσιμων υλικών από τη ροή των αποβλήτων και χρήσης αυτών των υλικών,
               
            
                  —
               
               
                  διαδικασίες ανάκτησης υλικών για άλλες χρήσεις, όπως αποτέφρωση για την αύξηση της θερμότητας ή του ατμού των διεργασιών ή χρήση στη γεωργία,
               
            
                  —
               
               
                  διαδικασίες χειρισμού των επικίνδυνων αποβλήτων (όπως καθορίζονται από την αρμόδια για τις νομοθετικές ρυθμίσεις αρχή στην οποία υπάγεται το συγκεκριμένο συγκρότημα παραγωγής χαρτοπολτού και χαρτιού).
               
            
         Εκτίμηση και εξακρίβωση: Ο αιτών υποβάλλει λεπτομερή περιγραφή των διαδικασιών που εφαρμόζονται για τη διαχείριση των αποβλήτων σε καθένα από τα σχετικά συγκροτήματα παραγωγής και δήλωση συμμόρφωσης με το παρόν κριτήριο.
      
         Κριτήριο 6 —   Καταλληλότητα προς χρήση
      
      Το προϊόν πρέπει να είναι κατάλληλο προς τη σκοπούμενη χρήση του.
      
         Εκτίμηση και εξακρίβωση: Ο αιτών υποβάλλει την κατάλληλη τεκμηρίωση με την οποία αποδεικνύεται η συμμόρφωση με το πεδίο εφαρμογής του κριτηρίου. Οι μέθοδοι δοκιμών είναι σύμφωνες με τα ακόλουθα πρότυπα:
      
                  —
               
               
                  Φωτοαντιγραφικά χαρτιά: EN 12281 – «Χαρτί εκτυπώσεων και γραφείου - Προδιαγραφές για χαρτί ξηράς φωτοαντιγραφής»
               
            
                  —
               
               
                  Χαρτί συνεχούς τροφοδοσίας: EN 12858 – «Χαρτί - Χαρτί εκτυπώσεων και γραφείου - Απαιτήσεις για χαρτί συνεχούς τροφοδοσίας»
               
            Το προϊόν πληροί τις απαιτήσεις μονιμότητας σύμφωνα με τα ισχύοντα πρότυπα. Το εγχειρίδιο χρήστη περιλαμβάνει κατάλογο προδιαγραφών και προτύπων προς χρήση στην εκτίμηση της μονιμότητας.
      Εναλλακτικά προς τη χρήση των ανωτέρω μεθόδων, οι παραγωγοί εγγυώνται την καταλληλότητα προς χρήση των προϊόντων τους υποβάλλοντας κατάλληλη τεκμηρίωση με την οποία αποδεικνύεται η ποιότητα του χαρτιού, σύμφωνα με το πρότυπο EN ISO/IEC 17050-1:2004 που προβλέπει γενικά κριτήρια για τη δήλωση συμμόρφωσης των προμηθευτών με τα κανονιστικά έγγραφα.
      
         Κριτήριο 7 —   Πληροφορίες επί της συσκευασίας
      
      Οι ακόλουθες πληροφορίες αναγράφονται στη συσκευασία του προϊόντος
      
         «Συνιστάται η συλλογή του μεταχειρισμένου χαρτιού για ανακύκλωση».
      
      Επιπλέον, εάν χρησιμοποιούνται ανακυκλωμένες ίνες, ο κατασκευαστής συμπεριλαμβάνει δίπλα στον λογότυπο του οικολογικού σήματος της ΕΕ, δήλωση στην οποία αναφέρεται το ελάχιστο ποσοστό ανακυκλωμένων ινών.
      
         Εκτίμηση και εξακρίβωση: Ο αιτών υποβάλλει δείγμα της συσκευασίας του προϊόντος η οποία φέρει τις απαιτούμενες πληροφορίες.
      
         Κριτήριο 8 —   Πληροφορίες που αναγράφονται στο οικολογικό σήμα της ΕΕ
      
      Το προαιρετικό σήμα με κείμενο εντός πλαισίου περιέχει το εξής κείμενο:
      
                  «—
               
               
                  χαμηλά επίπεδα ρύπανσης του ατμοσφαιρικού αέρα και των υδάτων,
               
            
                  —
               
               
                  χρήση πιστοποιημένων ινών Ή/ΚΑΙ χρήση ανακυκλωμένων ινών [κατά περίπτωση],
               
            
                  —
               
               
                  περιορισμένη χρήση επικίνδυνων ουσιών».
               
            Οι κατευθυντήριες γραμμές για τη χρήση του προαιρετικού σήματος με κείμενο εντός πλαισίου διατίθενται στις «Κατευθυντήριες γραμμές για τη χρήση του λογότυπου του οικολογικού σήματος» στον ιστότοπο:
      http://ec.europa.eu/environment/ecolabel/promo/pdf/logo%20guidelines.pdf
      
         Εκτίμηση και εξακρίβωση: Ο αιτών υποβάλλει δείγμα της συσκευασίας του προϊόντος όπου εμφαίνεται το σήμα καθώς και δήλωση συμμόρφωσης με το παρόν κριτήριο.
      
         (1)  Χορηγείται εξαίρεση από το επίπεδο αυτό, έως επίπεδο 0,1 στις περιπτώσεις που είναι δυνατόν να αποδειχτεί ότι το υψηλότερο επίπεδο P οφείλεται σε P που περιέχεται φυσικά στον πολτό από ξύλο.
      
         (2)  Όπως ορίζονται στην οδηγία 2009/28/ΕΚ του Ευρωπαϊκού Κοινοβουλίου και του Συμβουλίου (ΕΕ L 140 της 5.6.2009,σ. 16).
      
         (3)  ΕΕ L 396 της 30.12.2006, σ. 1.
      
         (4)  Όπως προβλέπονται στον κανονισμό (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου (ΕΕ L 353 της 31.12.2008, σ. 1).
      
         (5)  Όπως προβλέπονται στην οδηγία 67/548/ΕΟΚ του Συμβουλίου (ΕΕ L 196 της 16.8.1967, σ. 1).
      
         (6)  Όπως προβλέπονται στον κανονισμό (ΕΚ) αριθ. 1272/2008.
      
         (7)  Όπως προβλέπονται στην οδηγία 67/548/ΕΟΚ.